Source: https://www.podnikajte.sk/dane-a-uctovnictvo/c/1860/category/tlaciva/article/vzory-tlaciv-2015.xhtml
Timestamp: 2018-03-19 16:37:05+00:00
Document Index: 4426286

Matched Legal Cases: ['§ 5', '§ 5', '§ 38', '§ 15', '§ 33', '§ 36']

Vzory tlačív v roku 2015 (závislá činnosť, ročné zúčtovanie dane) - podnikajte.sk
Tlačivá používané v súvislosti s príjmami zo závislej činnosti podľa § 5 zákona č. 595/2003 Z. z. o dani z príjmov v znení neskorších predpisov určuje Finančné riaditeľstvo SR, príp. Ministerstvo financií SR. Niektoré vzory tlačív sa oproti minulému roku zmenili, iné je možné použiť aj pre tento rok. V tomto článku nájdete vzory nasledovných tlačív:
žiadosť o vykonanie ročného zúčtovania preddavkov na daň z príjmov zo závislej činnosti,
potvrdenie o zdaniteľných príjmoch fyzickej osoby,
potvrdenie o zaplatení dane z príjmov zo závislej činnosti na účely vyhlásenia o poukázaní 2 % alebo 3 % zaplatenej dane,
vyhlásenie o poukázaní sumy do výšky 2 % (3 %) zaplatenej dane,
oznámenie zamestnávateľa o výške sumy zrazenej a odvedenej osobitnej dane,
Žiadosť o vykonanie ročného zúčtovania preddavkov na daň za zdaňovacie obdobie 2014
Tlačivo žiadosti o vykonanie ročného zúčtovania preddavkov na daň je nové pre zdaňovacie obdobie roku 2014, ale zamestnanec môže použiť aj vzor z roku 2013, ak si neuplatňuje nezdaniteľnú časť základu dane, ktorou sú príspevky na doplnkové dôchodkové sporenie.
Žiadosť o vykonanie ročného zúčtovania preddavkov na daň z príjmov zo závislej činnosti vypĺňa zamestnanec, ktorý poberal zdaniteľné príjmy len zo závislej činnosti uvedené v § 5 zákona o dani z príjmov (a súčasne nepoberal príjmy, z ktorých sa daň vyberá zrážkou, pri ktorých túto zrážkovú daň považuje za preddavok na daň a ktorý nie je povinný zvýšiť základ dane z dôvodov porušenia podmienok pri uplatňovaní nezdaniteľnej časti základu dane v súvislosti so starobným dôchodkovým sporením).
O vykonanie ročného zúčtovania môže zamestnanec písomne požiadať zamestnávateľa najneskôr do 15. februára roka nasledujúceho po uplynutí zdaňovacieho obdobia. Za rok 2014 je možné požiadať zamestnávateľa do 16. februára 2015, keďže 15. február pripadá na nedeľu. Okrem žiadosti musí do tohto termínu zamestnanec predložiť všetky potrebné doklady k správnemu zúčtovaniu preddavkov na daň, napríklad potvrdenia o zdaniteľných príjmoch od iných zamestnávateľov, ktorých počas roka mal, doklady preukazujúce nárok na nezdaniteľné časti a pod.
Vzor tlačiva Žiadosť o vykonanie ročného zúčtovania preddavkov na daň z príjmov zo závislej činnosti podľa § 38 zákona č. 595/2003 Z. z. o dani z príjmov v znení neskorších predpisov za zdaňovacie obdobie 2014
Ročné zúčtovanie preddavkov na daň z príjmov fyzickej osoby zo závislej činnosti za rok 2014
Ročné zúčtovanie a výpočet dane vykoná zamestnávateľ najneskôr do 31. marca roka nasledujúceho po uplynutí zdaňovacieho obdobia. Zamestnávateľ je povinný zamestnancovi, ktorému v zdaňovacom období roku 2014 vyplácal zdaniteľné príjmy zo závislej činnosti vystaviť a doručiť doklad o vyplatenom príjme. Takýmto dokladom je pre zamestnanca, ktorý požiadal o vykonanie ročného zúčtovania preddavkov na daň za rok 2014, tlačivo Ročné zúčtovanie preddavkov na daň za rok 2014. Túto povinnosť si musí zamestnávateľ splniť v termíne do 30. apríla 2015.
Vzor tlačiva Ročné zúčtovanie preddavkov na daň z príjmov fyzickej osoby zo závislej činnosti za rok 2014
Potvrdenie o zdaniteľných príjmoch fyzickej osoby za zdaňovacie obdobie 2014
Ak zamestnanec nepožiadal zamestnávateľa o ročné zúčtovanie, zamestnávateľ mu vystaví a doručí v termíne najneskôr do 10. marca 2015 potvrdenie o zdaniteľných príjmoch fyzickej osoby za zdaňovacie obdobie 2014.
Najneskôr do 10. februára 2015 zamestnávateľ doručí potvrdenie zamestnancovi, ktorý žiada o ročné zúčtovanie preddavkov na daň za rok 2014 iného zamestnávateľa a požiada o vystavenie potvrdenia zamestnávateľa najneskôr do 5. februára 2015.
Potvrdenie o zaplatení dane z príjmov na účely vyhlásenia o poukázaní 2 % alebo 3 % zaplatenej dane za rok 2014
Vzor potvrdenia o zaplatení dane z príjmov zo závislej činnosti na účely vyhlásenia o poukázaní sumy do výšky 2 % alebo 3 % zaplatenej dane sa oproti minulému roku nezmenil a rovnaký vzor sa použije aj za zdaňovacie obdobie roku 2014.
Vzor tlačiva Potvrdenie o zaplatení dane z príjmov zo závislej činnosti na účely vyhlásenia o poukázaní sumy do výšky 2 % alebo 3 % zaplatenej dane fyzickej osoby podľa zákona č. 595/2003 Z. z. o dani z príjmov v znení neskorších predpisov za rok 2014
Vyhlásenie o poukázaní sumy do výšky 2 % (3 %) zaplatenej dane za rok 2014
Ak bolo zamestnancovi vykonané ročné zúčtovanie preddavkov na daň z príjmov zo závislej činnosti, vyhlásenie o poukázaní podielu zaplatenej dane uskutoční na osobitnom tlačive do 30. apríla po skončení zdaňovacieho obdobia.
Vzor tlačiva Vyhlásenie o poukázaní sumy do výšky 2 % (3 %) zaplatenej dane za rok 2014
Oznámenie o výške sumy zrazenej a odvedenej osobitnej dane pre rok 2014 a 2015
Osobitný odvod sa týka vybraných ústavných činiteľov, ktorých príjmy sa zdaňujú navyše osobitnou sadzbou 5 %. Vzor oznámenia sa použije na zdaňovacie obdobia 2014 a 2015.
Vzor tlačiva Oznámenie zamestnávateľa, ktorý je platiteľom dane, o výške sumy zrazenej a odvedenej osobitnej dane podľa § 15a zákona č. 595/2003 Z. z. o dani z príjmov v znení neskorších predpisov
Vyhlásenie na uplatnenie nezdaniteľnej časti základu dane na daňovníka a daňového bonusu pre rok 2014 a 2015
Toto vyhlásenie podáva zamestnanec zamestnávateľovi, u ktorého si uplatňuje nárok na nezdaniteľnú časť základu dane na daňovníka a nárok na daňový bonus. Zamestnanec vyhlásenie podáva do konca mesiaca, v ktorom nastúpil do zamestnania, a každoročne najneskôr do konca januára alebo v priebehu zdaňovacieho obdobia.
Ak má zamestnanec u zamestnávateľa podpísané vyhlásenie na uplatnenie nezdaniteľnej časti základu dane na daňovníka a daňového bonusu, uplatňuje si mesačnú nezdaniteľnú časť základu dane na daňovníka. Nezdaniteľná časť základu dane na daňovníka je aj pre kalendárny rok 2015 vo výške 3 803,33 eur, mesačne vo výške 316,94 eur. Vyhlásenie je možné mať podpísané iba u jedného zamestnávateľa.
Okrem nezdaniteľnej časti na daňovníka si na základe vyhlásenia môže zamestnanec uplatňovať u zamestnávateľa daňový bonus. Výška mesačného daňového bonusu podľa § 33 zákona o dani z príjmov poskytovaného na vyživované dieťa žijúce v domácnosti s daňovníkom je vo výške 21,41 eura a bude platiť pre celý rok 2015. Daňový bonus sa po novom bude meniť vždy k 1.1., nie k 1.7., ako tomu bolo doteraz.
Vzor tlačiva Vyhlásenie na uplatnenie nezdaniteľnej časti základu dane na daňovníka a daňového bonusu podľa § 36 ods. 6 zákona č. 595/2003 Z. z. o dani z príjmov v znení neskorších predpisov